Debat oor transformasie nodig, sê nuwe Maties-rektorWim de Villiers. Foto: Twitter “Daar is kommer uitgespreek oor transformasie, inklusiwiteit en diversiteit, sowel as ons institusionele kultuur en simbole op kampus.” Volgens De Villiers is daar ook kommentaar rakende die taalbeleid, aangesien sommige meen hulle word uitgesluit. De Villiers (55) het gesê ŉ “gesprek sonder grense” of ŉ “oop debat”, wat tot wedersydse begrip sal lei, is nodig oor transformasie. Hy glo dat só ’n debat moontlik is. Volgens De Villiers kan daar op twee maniere aan transformasie gedink word. “Aan die een kant verwys dit na die noodsaaklikheid vir verandering in antwoord op Suid-Afrika se geskiedenis van rassediskriminering en uitsluiting. Aan die ander kant is transformasie in onderwys en navorsing ŉ noodsaaklikheid om die toekoms te bou wat ons wil hê.” De Villiers glo die universiteit het in 2000 ŉ belangrike stap geneem toe hy amptelik sy bydrae tot die ongeregtighede van die verlede erken en hom tot regstelling en ontwikkeling verbind het. De Villiers het gesê die universiteit het in 1990 slegs 762 swart, bruin en Indiër-studente gehad terwyl die groep vandag meer as 11 200, of 38%, van die studentegemeenskap uitmaak. Volgens De Villiers is 20% van die akademiese personeel swart, bruin of Indiër. Daar is wel baie ruimte vir verbetering. Volgens De Villiers is die kwessie van taal baie belangrik. Die US het in November ’n nuwe taalbeleid aanvaar. “Volgens die beleid is die universiteit verbind tot Afrikaans as akademiese taal, maar ook tot Engels in die belang van toeganklikheid, sowel as Xhosa waar moontlik.” De Villiers is die US se 12de rektor en visekanselier. Hy is ŉ oudstudent en mediese dokter wat ook in Engeland en Amerika gestudeer en gewerk het voordat hy twee jaar gelede na Suid-Afrika teruggekeer het. News24